Citroën Axel

To **Citroën Axel** ήταν ένα αυτοκίνητο πόλης της κατηγορίας Β, που παρήχθη μεταξύ του 1984 και του 1990, και αναπτύχθηκε σε συνεργασία της Citroën της Γαλλίας και της **Automobile Craiova**, μια κοινή επιχείρηση με την ρουμανική κομμουνιστική κυβέρνηση του Νικολάε Τσαουσέσκου. Το Axel ήταν μια παράλληλη έκδοση του μικρού hatchback **Oltcit Club**, που κατασκευαζόταν από τη σχετική κοινοπραξία **Oltcit** (Olténie + Citroën).

## Εξέλιξη
thumb|left|Oltcit Club.

Το Axel προήλθε από το **«πρότζεκτ Υ»**, που είχε ξεκινήσει από τις αρχές της δεκαετίας του 1970, το οποίο είχε ως στόχο να καταστεί το τελικό μοντέλο παραγωγής Citroën Visa, για την οριστική αντικατάσταση του Ami 8 (που είχε αρχίσει πλέον να δείχνει την ηλικία του). Όταν όμως η Peugeot εξαγόρασε την Citroën το 1976 (δημιουργώντας τον τότε Όμιλο PSA), απαίτησε το νέο μοντέλο να βασίζεται στο Peugeot 104, προκειμένου να ρίξει στην παραγωγή, όσο το δυνατόν ταχύτερα, μια παράλληλη έκδοση ενός ήδη υπάρχοντος μοντέλου. Ως αποτέλεσμα, το Visa του 1978 - 1988 κατέληξε να βασίζεται στο 104, ενώ το μεταγενέστερο Oltcit Club χτίστηκε με βάση τα αρχικά σχέδια για το «πρωτότυπο Y». Ως αποτέλεσμα όλων αυτών των γεγονότων, το αποκλειστικά 5-πορτο Visa και το αποκλειστικά 3-πορτο Axel μοιάζουν πολύ στην αισθητική, αλλά δεν υπάρχει κοινά ανταλλάξιμα μηχανικά μέρη μεταξύ αυτών των δύο μοντέλων της Citroën.

Κατά σύμπτωση, την ίδια εποχή, εν έτει 1976, η ρουμανική κυβέρνηση του Τσαουσέσκου επιζητούσε τη συνεργασία με κάποια δυτική αυτοκινητοβιομηχανία, για να επιτύχει την από κοινού παραγωγή ενός μικρού και προσιτού αυτοκινήτου για τη λαϊκή μάζα. Τελικώς κατέληξε σε συνεργασία με την Citroën, οπότε το «project Υ» ξαναβγήκε από το συρτάρι και έγινε το Oltcit. Κατά μια ιστορική ειρωνεία, το ρουμανικό Oltcit ήταν και το τελευταίο μοντέλο που εξελίχθηκε κατά 100% από τη Citroën, πριν την εξαγορά της από την Peugeot.

## Εμπορική πορεία

Η μονάδα παραγωγής τυπικώς τέθηκε σε λειτουργία το 1978, αλλά εξαιτίας τεράστιων καθυστερήσεων που προκλήθηκαν από τη γραφειοκρατία της Ρουμανίας, η έναρξη της μαζικής παραγωγής ήρθε μόλις τον Οκτώβριο του 1981, στην Κραϊόβα. Και καθώς οι Ρουμάνοι δεν μπορούσαν να αντισταθμίσουν το κόστος παραγωγής, λόγω χαμηλών πωλήσεων του Oltcit στην εγχώρια αγορά, ο τότε Όμιλος PSA προχώρησε στην εξαγωγή του μοντέλου, υπό το όνομα **Citroën Axel**, σε ορισμένες χώρες της Δυτικής Ευρώπης - ενδεικτικώς, στη Γαλλία έφτασε στην αγορά την 1 Ιουλίου 1984. Αντιθέτως, δεν κυκλοφόρησε ποτέ στο Ηνωμένο Βασίλειο και γενικώς σε καμία δεξιοτίμονη χώρα, καθώς δεν υπήρξε ποτέ δεξιοτίμονη έκδοση του μοντέλου.

Όμως το αυτοκίνητο έφτασε στην ευρωπαϊκή αγορά 10 έτη μετά την αρχική εξέλιξή του και μάλιστα μέσω ενός δικτύου πωλήσεων που απεδείχθη μάλλον απρόθυμο να το προωθήσει, ακριβώς λόγω της μεγάλης ηλικίας του ντιζάιν. Επίσης, τα πρώτα μοντέλα εμφάνισαν πολλά προβλήματα στους τομείς της αξιοπιστίας και της ποιότητας κατασκευής, τα οποία σχετίζονταν με την ανεπάρκεια ελέγχων της μονάδας παραγωγής στη Ρουμανία. Όλοι αυτοί οι λόγοι οδήγησαν σε κάκιστη εμπορική πορεία, παρά το γεγονός ότι η βασική του έκδοση ήταν φθηνότερη ακόμα και από το, τεράστιας πλέον ηλικίας, Citroën 2CV (Ντεσεβό), και η Citroën εισέπραξε πολλές διαμαρτυρίες εντός της χρονικής περιόδου της εργοστασιακής εγγύησης, λόγω κακής ποιότητας κατασκευής και σοβαρών κρουσμάτων αναξιοπιστίας. Τελικώς το Axel αποσύρθηκε από την παραγωγή το 1990, αφού είχαν κατασκευαστεί μόλις 60.184 αντίτυπα, ενώ η ρουμανική εκδοχή του έφτασε έως το 1996, αν και η σχετική κοινοπραξία είχε λήξει ήδη από το 1991.

## Εκδόσεις
thumb|right|Το σαλόνι ενός Citroën Axel 11 R του 1986.

To Axel ήταν διαθέσιμo σε 4 προδιαγραφές:

* Citroën Axel 11 R (1.129&nbsp;cm³)
* Citroën Axel 11 R Enterprise (1.129&nbsp;cm³)
* Citroën Axel 12 TRS (1.299&nbsp;cm³)
* Citroën Axel 12 TRS Enterprise (1.299&nbsp;cm³)

Όλες τους, έφεραν τους επίπεδους 4-κύλινδρους (H4) αερόψυκτους κινητήρες βενζίνης από το Citroën GSA, ενώ ειδικά στη ρουμανική αγορά διατέθηκε και ο επίπεδος 2-κύλινδρος (Η2) αερόψυκτος βενζινοκινητήρας των 652&nbsp;cm³ του Citroën Visa.

## Τεχνικά στοιχεία
thumb|right|Το ταμπλό, ο πίνακας οργάνων και το τιμόνι του Oltcit Club. Όλα ήταν κοινά με αυτά του Citroën Axel.
[thumb|right|Oltcit Club 11 R του 1986 σε φωτογραφία την 1 Σεπτεμβρίου 2006, στη [Μπρατισλάβα, Σλοβακία.]]

## Αναφορές


## Βιβλιογραφία
* Thijs van der Zanden: Citroën Axel: la cousine de craiova. Citrovisie, Eindhoven 2012, ISBN 978-90-815208-0-5.

## Εξωτερικοί σύνδεσμοι

* Αφιέρωμα στο Citroën Axel από το Citroënët (στα αγγλικά)
* DeuxChevaux.org: Citroën Axel (στα γερμανικά)
* Die Geschichte des Citroën Axel im Rahmen einer Abhandlung zum VISA (στα γερμανικά)

Axel
Κατηγορία:Αυτοκίνητα πόλης
Κατηγορία:Γαλλικά αυτοκίνητα